**NOTA DE PREMSA**

**EL PRAT CELEBRA DEL 22 AL 25 DE SETEMBRE UNA FESTA MAJOR AMB LA CULTURA POPULAR I TRADICIONAL COM A PROTAGONISTA**

La Festa Major del Prat se celebra del 22 al 25 de setembre. Un cop més, els carrers i places de la ciutat es convertiran en el punt de trobada d’amics, família i veïns; l’escenari perfecte per reunir-se, gaudir i unir-se a les diferents propostes i activitats per a tots els públics, que podeu trobar dins el programa d’actes, que podeu consultar aquí: [www.elprat.cat/festamajor](http://www.elprat.cat/festamajor)

**La cultura popular tradicional** serà una de les protagonistes indiscutibles de la festa. La Federació d’entitats el Nus, que va estrenar la seva seu La Nau de Cultura Popular el passat 15 de setembre, s’encarregarà enguany de l’organització de moltes de les activitats vinculades amb la cultura popular. El tret de sortida serà el Toc d’Inici, seguit de l’Esclat de Festa Major. A continuació es farà el **pregó**, a càrrec de Quique Mecinas, cap dels Músics de Diables. Durant els quatre dies de festa podrem gaudir de cercaviles, correfocs, danses tradicionals, focs artificials, castellers... Durant la trobada castellera de la pl. de la Vila, els Castellers del Prat estaran acompanyats pels Capgrossos de Mataró, Castellers de Cornellà i Castellers de Terrassa.

**La música** és una altra de les protagonistes de la Festa Major: propostes musicals diverses, amb grups i ritmes per a tots els gustos i amb dos espais destacats. Músiques al Parc (al parc d’en Fondo d’en Peixo) amb Marlango, Jenny and the Mexicats, el festival Meló\_dia amb propostes locals…; i Nits a l’Estació (al pàrquing de l’estació) amb El Arrebato, Kiko Veneno, Pachucos, Manel, Doctor Prat...

La festa és completa amb **teatre i circ** (la Cirquera a la pl. Pau Casals) i una gran varietat d’**espectacles infantils** per tal que els més petits puguin també ser part d’aquesta gran festa de la ciutat.

El Prat de Llobregat, 18 de setembre de 2017